b'\n_START_ARTICLE_\nDjoma\n_START_PARAGRAPH_\nDjoma (russisk: \xd0\x94\xd1\x91\xd0\xbc\xd0\xb0) er ei elv i Republikken Basjkortostan i Russland. Den er ei venstre sideelv til elva Belaja i det s\xc3\xb8rlige Ural. Elva er 535 kilometer lang og har et nedb\xc3\xb8rfelt p\xc3\xa5 12 800 km\xc2\xb2. Middelvannf\xc3\xb8ringen er p\xc3\xa5 35 m\xc2\xb3/s._NEWLINE_Den har sitt utspring p\xc3\xa5 nordsiden av Obsjtsjij Syrt-h\xc3\xb8ydene i grenseomr\xc3\xa5det til Orenburg oblast. Djoma renner derfra mot nord\xc3\xb8st og inn i Basjkortostan, hvor den danner en bred dal. Elva renner her sakte, i et sterkt buktende elvel\xc3\xb8p med mange meandere og kroksj\xc3\xb8er, spesielt i den nederste strekningen f\xc3\xb8r den munner ut i Belaja._NEWLINE_Byen Davlekanovo ligger ved Djoma, og elvemunningen ligger innenfor grensen til byen Ufa, i bydelen Djoma, som er oppkalt etter elva.'